越州飛來山
作者：孔平仲
朝代：宋

paragraphs: 物之體性重，惟有石最堅。
迴風捲黄沙，直下萬丈淵。
如何崔嵬山，乃解飛青天。
瑯琊趨會稽，道里固甚懸。
想當初來時，詭異可得言。
豈非巨靈擘，或謂秦帝鞭。
雷公挾電母，欻霍相後先。
夸蛾負崖脚，天丁撮其顛。
北斗借神兵，虎豹下九關。
海王驅魚送，百里聞腥羶。
悲號與憊喘，洒汗成流川。
呼雲以自蔽，日月不得宣。
棲鳥失其巢，哀哀啼白猿。
草木困擺撼，枝葉半不全。
置之秦望陰，百怪散作烟。
有龍走不轍，化作錦色鰻。
攢身入竅穴，噴出清泠泉。
都人駭相報，平地見巍然。
既來亦能去，惟恐復騰騫。
浮屠鎮其上，副以屋蟬聯。
朝吟諸佛經，暮講西方禪。
以此相縶縛，羈孤幾千年。
我聞已有日，今朝始攀緣。
高堂置美酒，遠目凌孤鳶。
老僧爲我說，指畫當我前。
是否難致詰，且進黄金船。